သင်ခန်းစာ (၈)

မမြင်နိုင်သောအရာကိုမြင်ရခြင်း

သြဂုတ်လ ၁၃ - ၁၉

ဥပုသ်နေ့မွန်းလွဲပိုင်း သြဂုတ်လ ၁၃ ရက်

ဖတ်ရန်ကျမ်းချက်များ။ ရောမ၊ ၈း၂၈-၃၉။ ယောဟန်၊ ၁၄း၁-၁၄။ ဧဖက်၊ ၁း၁၈-၂၃။ ဟေရှာယ၊ ၄ဝး၂၇-၃၁။

အလွတ်ကျမ်းချက်

 ‘‘ယုံကြည်ခြင်းအားဖြင့် ရှင်ဘုရင်အမျက်ကိုမကြောက်ဘဲ၊ အဲဂုတ္တုပြည်ကိုစွန့်သွား၏။ အကြောင်းမူကား၊ မျက်မြင်မရသော ဘုရားသခင်ကိုမြင်ရဘိသကဲ့သို့ တည်ကြည်ခြင်းရှိ၏’’ (ဟေဗြဲ၊ ၁၁း၂၇)။

 ဟေဗြဲကျမ်းမှဖော်ပြသောယုံကြည်ခြင်း၏အဓိပ္ပာယ်မှာ စိန်ခေါ်ချက် များနှင့်ပြည့်နေသည်။ ‘‘ယုံကြည်ခြင်းသည် မျှော်လင့်သောအရာတို့ကိုမျက်မှောက် ပြုခြင်းဖြစ်၏။ မမြင်သေးသောအရာတို့ကို သိမှတ် စွဲလမ်းခြင်းအကြောင်းဖြစ်၏’’ (ဟေဗြဲ၊ ၁၁း၁)။ မမြင်ရသေးသောအရာကို ကျွန်ုပ်တို့မည်သို့ အသေအချာ စွဲလမ်းနိုင် မည်နည်း။ အလွတ်ကျမ်းချက်မှဖော်ပြထားသည့်အတိုင်း မောရှေသည် အမှန်တကယ်ပင် သက်သေ ပြသွားခဲ့သည်။ ‘အကြောင်းမူကား၊ မျက်မြင်မရသော ဘုရားသခင်ကိုမြင်ရဘိသကဲ့သို့ တည်ကြည်ခြင်းရှိ၏’ (ဟေဗြဲ၊ ၁၁း၂၇)။

 ‘မမြင်ရသေးသောသူကို’ မြင်ရဘိသကဲ့သို့ကျွန်ုပ်တို့စွဲလမ်းခြင်းသည် စိန်ခေါ်မှုတစ်ခုဖြစ်သည်။ ခေတ်အခါ ကောင်းသောအချိန်၌ပင်မဟုတ်၊ အထူးသဖြင့် ကမောက်ကမဖြစ်နေသောအချိန်မျိုးမှာပင်ဖြစ်သည်။ ခရစ်တော်၏ယုံကြည်ခြင်း နှင့်တူသောယုံကြည်ခြင်းမျိုးကို ကျွန်ုပ်တို့လိုအပ်နေပါသည်။ ဘုရားသခင်၏ နိုင်ငံတော်နှင့်ဖြောင့်မတ်ခြင်းကိုရယူရန် ပုံစံသွင်းထားရပါမည်။ ခမည်းတော်၏ ကောင်းမြတ်ခြင်း၊ ယေရှုရှင်၏ နာမတော်တန်ခိုး၊ ရှင်ပြန်ထမြောက်ခြင်း၏ တန်ခိုးတော်၊ ဘုရားရှင်၏သနားခြင်းကရုဏာတော်သည် မဖြစ်မနေ လိုအပ် နေသော ဖြောင့်မတ်ခြင်း၏ပါရမီပင်ဖြစ်သည်။ ထိုဖြောင့်မတ်ခြင်း၏ပါရမီပင် ကျွန်ုပ်တို့ကို ခိုင်ခံ့ရဲရင့် စေပြီး ပြင်းထန်သောစစ်ကြောခြင်းကိုခံရ၍ အရာရာကို သံသယစိတ်ဖြစ်စေပါသည်။

**တစ်ပတ်တာသတိပြုရန်။** အဆိုးဆုံးသောအခြေအနေမှာပင် ဘုရားရှင်၏ အကူအညီသည် ကျွန်ုပ်တို့ကို ထိန်းကျောင်း ပေးထားနိုင်ကြောင်း မည်သို့အမှန် အကန်သိနိုင်ပါမည်နည်း။

တနင်္ဂနွေနေ့ သြဂုတ်လ ၁၄ ရက်

ခမည်းတော်၏လွန်ကဲသောသဘော

 ‘ဘုရားငါ့ကိုချစ်ရင် ငါ့အတွက်တစ်ခုခုလုပ်ပေးရမှာပေါ့’ ထိုသို့သော အတွေးမျိုး ကျွန်ုပ်တို့ ဦးနှောက် အတွင်း မကြခဏဝင်လာတတ်သည်။ ကျွန်ုပ််တို့ အခြေအနေကိုပြန်၍ကြည့်လျှင် ဘုရားရှင်သည် အမှန်ပင် ကျွန်ုပ်တို့ကိုချစ်ကြောင်း သိမြင်ရသည်။ အဘယ်ကြောင့်ဆိုသော် ကိုယ်တော်သာအမှန်ပြုတော်မူမည် ဆိုလျှင် ခပ်သိမ်းသော အရာသည် အပြောင်းအလဲအများရှိနေလိမ့်မည်။

 ဘုရားသခင်၏ကောင်းမြတ်တော်မူခြင်းကို သံသယစိတ်ဝင်စေသော အချက်နှစ်ချက်ရှိသည်။ ပထမ အချက်မှာ ကျွန်ုပ်တို့အတွေးအခေါ်အယူအဆ၌ ကောင်းလှပါသည်၊ သင့်လှပါသည်ဟုထင်သောအရာ၊ ယုံကြည်သောအရာမှာ ဘုရားရှင်၏စိတ်တော်နှင့်ခြားနားချက်ရှိနေလျှင်ရှိလိ့မ်မည်။ ဘုရားရှင်အလိုတော် ရှိသော ရလဒ်သည် တစ်မျိုးဖြစ်နေလိမ့်မည်။ ဒုတိယအချက်မှာ ဘုရားရှင်၏ ကောင်းမြတ်ခြင်းအပေါ် ကျွန်ုပ်တို့ သံသယဝင်နိုင်မည့်အချက်မှာ ကျွန်ုပ်တို့ တွေးထင်ယုံကြည်မှုကို အထိမခံချင်ခြင်းသဘောကြောင့် လည်းဖြစ်နိုင် ပါသည်။ ကျွန်ုပ်တို့ရှေ့၌မြင်ရသောအရာသည်ကောင်းသည်၊ ခံစားရသောအရာသည် ကောင်းသည်၊ ကြားရသော အရာသည်ကောင်းသည်၊ အရသာမှာစားရသည့်အခါ ကောင်းနေသည်။ ထိုသို့ဖြစ်လျှင် ကောင်းရ မည်ဟု ယုံကြည်နေသော်လည်း ဘုရားရှင်မှတားမြစ်မှုဦပခဲ့သော် ဘုရားရှင်ကိုစိတ်ဆိုးကြရသည်။ ဤနေရာ၌ ယုံကြည်ခြင်း အရာသည် အဓိကဖြစ်လာသည်။ ယုံကြည်ခြင်းသည် လုပ်ဆောင်မှုပါလာသည်။ ထိုအချိန်မျိုး၌ ကျွန်ုပ်တို့စုံစမ်းခြင်းခံရသောအရာမှာ ဘုရားရှင်၏ကောင်းမြတ်ခြင်းအပေါ် သံသယစိတ်ဝင်လာခြင်းပင်ဖြစ်သည်။

 ရောမ၊ ၈း၂၈-၃၉ ကိုဖတ်ပါ။ ဘုရားရှင်၏ကောင်းမြတ်တော်မူခြင်း ကျွန်ုပ်တို့အပေါ် မည်မျှရှိကြောင်းကို ဖော်ပြပေးသည်။ အလွန်အားကောင်းသော ကျမ်းပိုဒ်ဖြစ်သည်။ မည်သည့်ကျမ်းပိုဒ်ကိုသင့်အနေဖြင့် ဘုရားရှင်၏ ကောင်းမြတ်ခြင်းအပေါ် သံသယစိတ်မဝင်နိုင်ရန် အားကောင်းသောကာကွယ်မှုပေးသည်ဟု သင်ယုံကြည် ပါသနည်း။

--------------------------------------------------------------------------------------------------

 ရောမ၊ ၈း၃၂ သည် အလွန်အသုံးဝင်သော အရေးကြီး၍လက်တွေ့ကျသည့်ကျမ်းပိုဒ်ဖြစ်သည်။ အခြေအနေ အားလုံးကိုကျော်လွန်နိုင်ရန် အထောက် အကူပြုစေသည်။ ဘုရားရှင်သာထိန်းချုပ်ပေးခြင်းမပြုလျှင် ကျွန်ုပ်တို့၏ အခြေအနေမှာ အဆိုးဆုံးဖြစ်နေလျက် မိမိ၏သားတော်ကိုစေလွတ်ပေးခဲ့ရသည်။ ကျွန်ုပ်တို့အတွက် သားတော်ကိုစွန့်ရသော်လည်း ပျော်ရွင်စွာပေးအပ်ခဲ့သည်။ အခြေအနေအရထိန်းကျောင်းပေးရခြင်းကြောင့် ဘုရားရှင်သည်သားတော်ကို စေလွတ်ရကြောင်း ကျွန်ုပ်တို့မည်သို့စဉ်းစားဆင်ခြင်နိုင်မည်နည်း။

 အဓိပ္ပာယ်မှာ ဘုရားရှင်၏ကျေးဇူးကရုဏာတော်သည် ကျွန်ုပ်တို့အတွက် စစ်မှန်သောအရာဖြစ်သည်။ ယေရှုခရစ်တော်၏ အသေခံတော်မူခြင်းကိုမြင်ကြည့်ပါ။ ကျွန်ုပ်တို့အတွက်သံသယဖြစ်ဖွယ်သော အတွေးအခေါ် အားလုံးကို ထိန်းချုပ်ပြီး၊ သာ၍ခိုင်ခံ့သောထိန်းချုပ်မှုကိုရှိစေပါသည်။

 ဘုရားရှင်၏ကောင်းမြတ်ခြင်းသဘော (အမှန်တရား) သည် သင်၏ သံသယစိတ်ထက် အားအင် ကြီးမား ကြောင်း မည်သို့သိရှိသနည်း။ သင်၏အသေခံ ရမည့်နေရာအစား ယေရှုရှင် ဝင်ရောက်အသေခံခြင်း အကြောင်းကိုစဉ်းစားကြည့်ပါ။ ယနေ့ဘုရားရှင်၏ကရုဏာတော်လမ်းသည် သင့်အတွက်တစ်ထောင်မကသော နည်းလမ်းများစွာရှိသည်။ ထို့ကြောင့် သင့်၏ယုံကြည်ခြင်းအတွက် မည်သို့ အထောက်အကူဖြစ်စေပါသနည်း။

တနင်္လာနေ့ သြဂုတ်လ ၁၅ ရက်

ယေရှု၏နာမ၌

 ‘‘သင်တို့သည်ငါ၏နာမကိုအမှီပြု၍ တစ်စုံတစ်ခုသောဆုကိုတောင်းလျှင်၊ တောင်းသည့်အတိုင်း ငါပြုမည်’’ (ယောဟန်၊ ၁၄း၁၄)။

 ယေရှုရှင်သည်တပည့်တော်တို့နှင့်အတူ အချိန်ကြာမြင့်စွာနေထိုင်ခြင်း မပြုခဲ့ပါ။ ထို့ကြောင့် တပည့်တော် တို့အနေဖြင့် မိမိတို့ကိုကူညီအားပေးထိန်းကျောင်း ပေးခဲ့သောသခင်သည် ကောင်းကင်သို့ တက်ကြွသွားပြီ ဖြစ်သောကြောင့်၊ အထီးကျန်ခံစားနေကြရသည်။ စိတ်ညိုးငယ်လျက်အင်အားချည့်နဲ့နေကြသည်။ သို့သော် ကိုယ်တိုင်ကိုယ်ကျ တပည့်တော်များမမြင်ရသော်လည်း ယေရှုရှင်သည် မှတ်သားလောက်သော ကတိတော်ကို ထားခဲ့သည်။

 ယောဟန်၊ ၁၄း၁-၁၄ ကိုဖတ်ပါ။ အခန်းငယ် ၁၃ နှင့် ၁၄ အရ ယေရှုရှင်သည် ကျွန်ုပ်တို့အတွက် ပြုလုပ် ပေးမည်ဟု ကတိပေးခဲ့သည်။ သူ၏ နာမဖြင့်ဆုတောင်းလျှင် တောင်းသမျှကို ပေးမည်ဟုကတိတော်ရှိခဲ့သည်။ ထိုအကြောင်းကြောင့်ယေရှုရှင်၏နာမကိုထည့်၍ ဆုတောင်းချက်များအားလုံး အဆုံးသတ်တောင်းလျှောက်လေ့ ရှိတတ်သည်။ ‘ယေရှုနာမ၌ဆုတောင်းပါသည်’ အာမင်ဟူ၍ဆုတောင်းကြသည်။ ထိုသို့တောင်းလျှောက် သမျှ ကြောင့် ကျွန်ုပ်တို့သာမန်စိတ်ထဲ၌ မည်သို့ အဓိပ္ပာယ်ရှိနေသနည်း။ ထိုသို့ဆုတောင်းခြင်းကြောင့် ယေရှုရှင်သည် ကျွန်ုပ်တို့ကို မည်သို့အားပေးခဲ့သနည်း။ ကျမ်းချက်၏ဖော်ပြချက်အရ မည်သည့်အချက်ကို နားလည်ရမည်ဟု အထောက်အကူပေးထားသနည်း။

------------------------------------------------------------------------------------------------------------------------------------------

 ယေရှုရှင်၏နာမတော်ကိုသုံးပြီး ကျွန်ုပ်တို့တောင်းလျှောက်သမျှမှာ ပြည့်စုံစေရန် ကောင်းကင်ဘုံမှ ရှိသမျှကောင်းကင်သားများသည် ကျွန်ုပ်တို့ အတွက်ကို အားလုံးဝိုင်းဝန်းဦကိးစားနေကြကြောင်းသိထားရမည်။ ကျွန်ုပ်တို့ ပတ်လည်၌ရှိသောကောင်းကင်တမန်တို့သည် ကျွန်ုပ်တို့အတွက် အလုပ်လုပ် ပေးနေကြောင်း ကျွန်ုပ် တို့မမြင်နိုင်ပါ။ သို့သော်လည်း သူတို့အားလုံးကို ကောင်းကင်ပလ္လင်တော်မှစေလွတ်ကာ ယေရှု၏နာမအားဖြင့် ကျွန်ုပ်တို့လိုအပ် သမျှကိုဖြည့်စွမ်းပေးရန် ရောက်ရှိနေလျက်ရှိကြောင်းသိရပါမည်။

 တချို့သောအချိန်၌ ယေရှု၏နာမတော်ဖြင့်ဆုတောင်းနေစဉ်မှာပင် ကျွန်ုပ်တို့၏မျက်စိကိုဖွင့်ပြီး တစ်စုံ တစ်ရာ ချက်ချင်းထူးခြားလာမည်ကို မျှော်လင့်စောင့်ကြည့်တတ်ကြသည်။ သို့သော်ထူးခြားမှုဖြစ်မလာပါ။ မည်သို့ပင်ဆိုစေ ဘုရားရှင်၏ဘုန်းတန်ခိုးတော်သည် ထူးထူးခြားခြားပေါ်လာစေရန် ပြင်းထန်သော မုန်တိုင်းကို ယေရှုရှင်ငြိမ်သက်စေသည့်နည်းတူ ချက်ချင်းမတွေ့ရသော အခြေအနေမျိုးလည်းရှိသည်။ ဂေသရှေမန် ဥယျာဉ်တော်အတွင်း၌ ယေရှုရှင် ဆုတောင်းသောအခါ ထူးခြားမှုအလျှင်းမရှိခဲ့ပါ။ အချို့သောဆုတောင်းခြင်း များသည် ချက်ချင်းထင်ရှားလာသကဲ့သို့၊ အချို့တို့မှာမထင်မရှားသေးသောကြောင့် ဘုရားရှင် နားညောင်းခြင်း မရှိဟု တစ်သမတ်တည်းခံယူခြင်းမပြုနိုင်ပါ။

 ယောဟန်၊ ၁၄း၁-၁၄ ကိုဖတ်ရှုခြင်းပြန်၍ဦပပါ။ သင်ဖတ်သော အခါမှာ သင့်ကို ယေရှုရှင် တိုက်ရိုက် စကားပြောနေသည်ဟု ခံယူသဘောပိုက်ပါ။ မျက်နှာချင်းဆိုင်၍ပြောနေသည်ဟု စိတ်ထဲမှတ်ပါ။ ကိုယ်တော် ပေးသော ကတိတော်များမှာ သင့်အတွက်မည်သည့်မျှော်လင့်စရာ၊ အားရှိစရာများရရှိ နေသနည်း။ တစ်ချိန်တည်း၌ပင် သင့်ကိုယ်သင်ပြန်၍မေးပါ။ ‘ငါ့ရဲ့အသက် တာမှာ ဒီကတိတွေ ပြည့်စုံစေရန် ဘယ်လို ရပ်တည်သွားမလဲ၊ ငါ့ရဲ့စိတ်သဘောထား အပြုအမူတွေကို ငါဘယ်လိုပြုပြင်သင့်သလဲ၊ ပြုပြင်ရမလဲ’ ဟူ၍ဖြစ်သည်။

အင်္ဂါနေ့ သြဂုတ်လ ၁၆ ရက်

ရှင်ပြန်ထမြောက်ခြင်း၏တန်ခိုး

 ရှင်ပြန်ထမြောက်ခြင်းသည် လူသားတို့၏စွမ်းအင်မဲ့နေခြင်းပြဿနာကို ဖော်ပြပေးခြင်းဖြစ်သည်။ ယေရှုရှင်၏ အသက်ရှင်ခြင်း၊ သေခြင်းနှင့်ရှင်ပြန်ခြင်း အကြောင်းကို ကျွန်ုပ်တို့အတွက်ဘုရားရှင်မှ တရားဝင် လက်ခံခြင်းအကြောင်းကို စဉ်းစားလာရသည်။ အမှန်လည်းဖြစ်နေပါသည်။

 မည်သို့ဆိုပါစေ၊ ရှင်ပြန်ခြင်းသည် ကယ်တင်ခြင်း၏အတိုင်းအတာ တစ်ရပ်အဖြစ်နေရာယူထားခဲ့ပြီ။ ရှင်ပြန်ထမြောက်ခြင်း အကြောင်းသည် ကျွန်ုပ်တို့အတွက်ဥပမာသက်သက်အဖြစ် နေ့တစ်နေ့၌ ဧကန်ကျွန်ုပ်တို့ ပြန်၍ ရှင်ပြန်ကြရမည်ဟုသာ သဘောပိုက်ထားခြင်းမဟုတ်ပါ။ ယေရှုရှင်၏ရှင်ပြန် ထမြောက်ခြင်းသည် မိမိအား ခမည်းတော်၏လက်ယာတော်ဘက်၌ ထိုင်ရသော ရာထူးကိုရရှိစေသည်သာမက တန်ခိုးအာဏာကိုလည်း အပ်နှင်းပေးခြင်းရှိသည်။ ထိုရှင်ပြန်ထမြောက်ခြင်းတန်ခိုးသည် ယနေ့ကျွန်ုပ်တို့အတွက် ဘုရားရှင်ချပေးသော အခွင့်အရေးနှင့် အတူတူပင်ဖြစ်သည်။

 ဧဖက်၊ ၁း၁၈-၂၃ ၌ ရှင်ပေါလုသည် ဘုရားရှင်၏တန်ခိုးတော် အကြောင်းကိုပြောကြားခဲ့သည်။ ကျမ်းချက်မှပါရှိသော အချက်အလက်များတွင် ရှင်ပြန်ထမြောက်ခြင်း၏တန်ခိုးတော်အကြောင်း မည်သို့ ဖော်ပြထားသနည်း။ ယင်းကျမ်းချက်အထဲမှ သင်ကိုယ်တိုင်မည်သည့်မျှော်လင့်ချက်နှင့်ကတိတော် များကို ရှာဖွေတွေ့ရှိနိုင်သနည်း။

------------------------------------------------------------------------------------------------------------------------------------------

 ရှင်ပေါလုသည် ဧဖက်မြို့သားများဘုရားရှင်၏မစခြင်းအကြောင်းကို သဘောပေါက်နိုင်စေရန် ဆုတောင်း ခဲ့သည်။ (၁) ယေရှုရှင်ခေါ်တော်မူသော ပြောင်းလဲခြင်း၏မျှော်လင့်ချက်နှင့် အနာဂတ်ထာဝရအရေးကို သဘောပေါက် စေရန်ဖြစ်သည်။ (၂) ကျွန်ုပ်တို့အထဲ၌ဖော်ပြသော ဘုရားရှင်၏တန်ခိုးတော် ကိုနားလည်နိုင် စေရန် ဖြစ်သည်။

 ထိုနောက်မှာရှင်ပေါလုသည် ဘုရားရှင်၏တန်ခိုးတော်သည် အံ့သြဖွယ် အကြောင်းဖြစ်သည်ကို ရှင်းပြခဲ့ သည်။ ယနေ့ကျွန်ုပ်တို့အတွက်ထင်ရှားလာသော တန်ခိုးတော်အလုံးစုံတို့မှာ ယေရှုရှင်ကို သေခြင်းမှ ထမြောက် စေသောတန်ခိုးတော် နှင့် ထပ်တူထပ်မျှတန်ခိုးတော်ဖြစ်သည်။ ယေရှုရှင်သည်မြေကြီးမှရှင်ပြန် ထမြောက်ပြီး အသက်ရှင်လာရုံသာမဟုတ်ပါ။ ခမည်းတော်ပလ္လင်၏လက်ယာ ဘက်ရာထူးကိုလည်း ပေးခြင်း ခံရသေးသည်။

 ရှင်ပေါလုသည်ထိုနေရာ၌အဆုံးမသတ်သေးချေ။ ရှင်ပြန်ခြင်းသည် ယေရှုရှင်အား တန်ခိုးသက်သက် ပေးခြင်းမျိုး မဟုတ်သေးပါ။ အုပ်စိုးနိုင်သော အာဏာ၊ လူသားတိုင်းထာဝရအသက်ရရှိနိုင်သောလမ်းကိုပင် ပြင်ဆင်ပေးနိုင်သည်။

 သင်၏အသက်တာ၌ ယေရှုရှင်၏ရှင်ပြန်ထမြောက်ခြင်းတန်ခိုးအတွက် လိုအပ်သည့် အရာကိုစာရင်း ပြုစုပါ။ သင်ပြုစုပြီးသည်နှင့် ထိုတန်ခိုးများသည် သင့်အပေါ်သက်ရောက်စေရန်ဆုတောင်းပါ။ တစ်ချိန်တည်း မှာပင် ပို၍ကောင်းသောလုပ်ရပ်ကို သင်မည်သို့ပြုနိုင်ပါမည်နည်း။ မည်သို့သောလမ်းကိုရွေးချယ်ရန် သင်ပြုနိုင် မည်နည်း။ ယင်းတန်ခိုးမျိုးသည်သင့်အသက်တာအတွက် မည်သို့ လွတ်လပ်စွာ သက်ရောက်ခွင့် ရှိစေမည်နည်း။

ဗုဒ္ဓဟူးနေ့ သြဂုတ်လ ၁၇ ရက်

ပူပန်ခြင်းရှိသမျှကိုယူဆောင်သွားပေးခြင်း

 အချို့သောအိမ်များ၌ ရေးထားသောစာတစ်ခုမှာ ‘သောကပူပန်ရောက် နေချိန်မှာ အဘယ်ကြောင့် ဆုတောင်းသနည်း’ ဟူ၍ဖြစ်သည်။ ရယ်စရာစကား ဖြစ်နေပါသည်။ အကြောင်းမှာ ကျွန်ုပ်တို့သည် ဘုရားရှင်ကို အားကိုးခြင်းထက် သောကပူပန်ခြင်းကိုသာ မကြာခဏလုံးပန်းနေရသည်။

 ပုဂ္ဂိုလ်တစ်ဦးပြောဖူးသောစကား၌ ကျွန်ုပ်တို့၏အသက်တာတွင် ဖြေမရအောင်ရှုပ်ထွေးသွားခဲ့လျှင် ဘုရားရှင်၏ လက်သို့အပ်ပြီးကိုယ်တော်ကိုဖြေခိုင်းပါ။အားလုံးလွတ်မြောက်သွားမည်ဟုဆိုသည်။ ဘုရားရှင်သည် ကျွန်ုပ်တို့ အတွက်ပြုတော်မူလိုသည်မှာ မည်မျှကြာညောင်းခဲ့ပြီနည်း။ အံ့သြစရာကောင်း သည်မှာ ကျွန်ုပ်တို့သည် ခြေကုန်လက်ပန်းကျသည့်အထိ မိမိ၏ပြသနာများကို မိမိခွန်အားဖြင့်ကြိုးစားဖြေရှင်းတတ်ကြသည်။ အဘယ်ကြောင့် ဘုရားရှင်ထံသို့ မတင်ပြဘဲ ခြေကုန်လက်ပန်းကျသည့်အထိစောင့်ချင်နေရသနည်း။

 ၁ပေ၊ ၅း၇ ကိုဖတ်ပါ။ ယင်းကျမ်းချက်ကို ရှင်ပေတရုသည် ဆာလံ၊ ၅၅း၂၂ ကို ကိုးကားယူထားခြင်းဖြစ် သည်။ အခြေခံသတင်းစကားမှာမည်သို့ နည်း (မသဲ၊ ၆း၂၅-၃၃)။

--------------------------------------------------------------------------------------------------

 ၁ပေ၊ ၅း၇ သည် အလွန်မှပင်ရိုးရှင်းသောကျမ်းပိုဒ်ဖြစ်သည်။ မည်သည့်လျှို့ဝှက်ချက်မျိုးမျှမရှိပါ။ အရှိကိုအရှိအတိုင်း ရှင်းရှင်းလင်းလင်း အဓိပ္ပာယ်ဖော်ထားသည်။ ပစ်ချသည်ဟူသောစကားသည်လွင့်ပစ်သည်၊ အဝေးသို့ ပို့လိုက်သည်၊ လုံးဝအဆက်အသွယ်ဖြတ်လိုက်ခြင်းကိုဆိုလိုသည်။ သို့သော် ပူပင်သောက ဝန်ထုပ်ဟု ခေါ်သောအခါ လွင့်ပစ်၍ရကောင်းသောအရာမျိုး မဟုတ်ပါ။ ကျွနု်ပ်တို့ခံစားရတတ်သောပူပန်ခြင်းသောကသည် ရုပ်ဝတ္ထု ပျောက်ဆုံးခြင်းမျိုးကဲ့သို့ ပျောက်သွားတတ်သည်လည်းမရှိပါ။ ကောင်းကင်ဘုံ ရှင်ခမည်းတော်ထံသို့ ယူဆောင်သွားမှသာ ဘုရားရှင်သည် ခပ်သိမ်းသော ပူပန်ခြင်းကိုသက်သာစေမည်ဖြစ်သည်။ ကိုယ်တော်က ပျောက်စေမည်ဟုလည်း ကတိတော်ပေးထားသည်။ ထိုကတိတော်ကို ယေရှုရှင်ကိုယ်တော်တိုင် ရှင်မဿဲ ခရစ်ဝင်ကျမ်းထဲ၌ မိန့်တော်မူခဲ့ပြီးသားဖြစ်သည်။ ထိုသို့ပူပန်သောကရှိခြင်း၏ ပြသနာကိုဖြေရှင်းသောအခါမှာ ခက်ခဲသည်မဟုတ်ပါ။ အမှန်အကန်ပင် လွယ်ကူလွန်းလှပါသည်။

 စိုးရိမ်ကြောင့်ကြ ပူပန်ဗျာများရပါသည်ဟူသောအရာအားလုံးကို ထိခိုက်ပျက်စီးစေနိုင်သည်။ အလုပ်ခွင်၌လည်း ဖိအားခံနေရတတ်သည်။ မမျှော်လင့် သောဝေဖန်ပြစ်တင်မှုများကြောင့် ကိုယ့်ကိုမလိုလား မနှစ်မြို့ဟု ခံစားရတတ်သည်။ ကျန်းမာခြင်းအတွက်၊ ငွေကြေးအတွက် ပူပင်သောက များစွာ ရှိတတ်သည်။ ဘုရားရှင်၏ရှေ့တော်၌ကောင်းမြတ်ခြင်းမရှိ၊ မထိုက်တန်၍ခွင့်လွတ်ခြင်းမခံရဟု စိတ်ထင် တတ်ကြသည်။

 မည်သည့်ကိစ္စမဆို ပြဿနာဖြေရှင်းရလျှင် မိမိကိုယ်တိုင်သာအသင့် လျော်ဆုံး၊ အခြားသူများထက် သာလွန်ခြင်းရှိကြောင်း အထင်ရှိကြသည်။ သို့သော်ရှင်ပေတရုသည်ကျွန်ုပ်တို့ကိုတိုက်တွန်းရာ၌ အတွေးအခေါ်ကို ရှေ့တန်းမတင်ရန် အထူးသတိပေးသည်။ ကျွန်ုပ်တို့စိုးရိမ်ရန်မလိုအပ်သောအချက်မှာ ဘုရားရှင် ကြည့်ရှုစောင်မ ပေးနေခြင်းကြောင့်ဖြစ်သည်။ သို့သော် ကွာရှင်းခြင်းနှင့် မိမိ ကိုယ်ကိုအသုံးမဝင်တော့ပါဟုထင်ရသောအခါ ဘုရားရှင်သည် အပြည့်အဝ ဝင်ရောက်မစပေးနေကြောင်းကိုမြင်ရသည်။ သမ္မာကျမ်းစာ၏အဆိုအရ ကိုယ်တော် သည် အခြေအနေအလုံးစုံကိုပြောင်းလဲပစ်ရန် အပြည့်အဝကြည့်ရှုစောင်မတော်မူသည်။

 သင့်ကိုယခုစိတ်ပူပန်စေသောအကြောင်း မည်ကဲ့သို့ရှိနေသနည်း။ ဥပဒေကြောင်းအရ မည်မျှပင် သွားနေ စေကာမူ ပူပန်သောကဗျာပါရမည်မျှ ပင်ရှိနေပါစေ၊ ဘုရားရှင်အတွက် ခက်ခဲသော အမှုတစ်စုံတစ်ရာ ရှိပါ မည်လား။ ကျွန်ုပ်တို့အတွက်အကြီးမားဆုံးပြသနာဖြစ်နေသော်လည်း ဘုရားရှင်သိရှိတော် မူပါသည်ဟု ကျွန်ုပ်တို့ ယုံကြည်ထားနိုင်သည်။ ဘုရားရှင်ဖြေရှင်းပေးနိုင်သည်။ ကျွန်ုပ်တို့ဖြစ်စေလိုသည့်အတိုင်း ဘုရားရှင်သည် ပြသနာကိုဖြေရှင်းသွားမည် မဟုတ်ပါ။ နောက်ဆုံးပိတ်အချက်ကို သေသေချာချာကိုင်ဆွဲထားပြီး သင်၏ အသက်တာနေထိုင်မှုသည် မည်မျှမှန်ကန်နေသည်ကိုဆန်းစစ်ကြည့်ပါ။

ကြာသပတေးနေ့ သြဂုတ်လ ၁၈ ရက်

ဘုရားရှင်ကိုမမြင်ရသေးသော်လည်းသစ္စာရှိမြဲပါ

 ကျွနု်ပ်တို့၌ဖြစ်နေသောကိစ္စကိုစိတ်ဝင်စားသူမရှိလျှင် ခံရခက်လှသည်။ ဘုရားရှင်သည် ကျွန်ုပ်တို့ကို အရေးမလုပ်၊ ပြဿနာကိုမသိဟုခံစားရခြင်းက ပို၍ခံရခက်သည်၊ ခံရအခက်ဆုံးဖြစ်သည်။

 ယုဒလူများဗာဗုလုန်သို့သိမ်းပိုက်သွားခြင်းခံရသောအချိန်၌ ဘုရားသခင် သည် ဂရုစိုက်ခြင်းမရှိဟု ခံစားခဲ့ကြ ရသည်။ သိမ်းပိုက်ခံနေရဆဲ၊ ဘုရားရှင်စွန့်ပစ် ထားဆဲဟု ခံစားရသည်။ သူတို့အပြစ်ကြောင့် ဘုရားရှင်ပစ်ထားသည်ဟု ခံစားနေကြရသည်။ သို့သော်ပုရောဖက်ဟေရှာယသည် နှစ်သိမ့်စကားများကို သူတို့အား ပြောကြားပေးခဲ့သည်။ ဟေရှာယ၊ ၄ဝ သည် အလွန်ချစ်ဖွယ် ကောင်းသောကျမ်းပိုဒ်ဖြစ်ပြီး ဘုရားရှင်၏ ကြင်နာခြင်းအကြောင်းကို ဟေရှာယ သည် မိမိ၏လူတို့အားပြောကြားခဲ့သည်။ ‘မိမိသိုးစုကို သိုးထိန်းကဲ့သို့ကြည့်ရှုတော် မူမည်။ သိုးသငယ်တို့ကိုချီ၍ပိုက်ပွေ့တော်မူမည်’’ (ဟေရှာယ၊ ၄ဝး၁၁)။ သို့သော်လည်း နောက်ပိုင်းအချိန်ကြာညောင်းလာသောအခါ ဖမ်းသွားခြင်းခံကြရသူတို့၏စိတ်၌ ‘ဘုရားရှင်၊ သင်အဘယ်မှာရှိသနည်း။ ကိုယ်တော်၏ စောင်မပို့ဆောင်ခြင်းအကြောင်း ကျွန်ုပ်တို့မတွေ့ရပါ’ ဟူ၍ဖြစ်လာမည်။

 ဟေရှာယ၊ ၄ဝး၂၇-၃၁ ကိုဖတ်ပါ။ ဟေရှာယသည်ဘုရားရှင်ကို မည်သည့်နည်းဖြင့်ဖော်ပြခဲ့သနည်း။ ရှင်းလင်းချက်အဓိပ္ပာယ်ကိုဘုရားရှင်သည် ‘‘သင်သွားသောလမ်းကို ထာဝရဘုရားသိတော်မမူဟု အဘယ်ကြောင့် ပြောသနည်း။ သင့်အမှုကိုဘုရားသခင်မှတ်တော်မမူဟု အဘယ်ကြောင့် ဆိုရသနည်း’’ (ဟေရှာယ၊ ၄ဝး၂၇)။

--------------------------------------------------------------------------------------------------

 အခြားသောလူစုအဖွဲ့တစ်ဖွဲ့မှာ မိမိတို့၏လမ်းသည်ပျောက်ဆုံးနေသည်။ ဘုရားရှင်သည် သူတို့ကို အမှုမပြု၊ မှတ်တော်မမူဟုထင်သည့်အဖွဲ့မှာ ဧသတာ ဝတ္ထုတွင်တွေ့ရသည်။ ဧသတာဝတ္ထု၌ ဘုရားရှင်ကို ဖော်ပြခြင်းအလျှင်းမရှိ၊ ဖြစ်စဉ်တစ်ခုလုံးတွင် ဘုရားရှင်သည်မိမိလူတို့အတွက် ကြားဝင်ကူညီ နေသည့်တိုင် ထုတ်ပြန်ထားသောဥပဒေကို ပြန်ရုပ်သိမ်းစေသည့်အခွင့်မရှိ၊ ထုတ်ပြန်သော်လည်း တစ်နည်းတစ်ဖုံဖြင့် ဘုရားရှင် စီစဉ်ခဲ့သည်။ နောင်လာမည့်အနာဂတ်တွင်လည်း ဘုရားရှင်၏လူတို့သည် ညှဉ်းဆဲခံရမည့် အမိန့် ထုတ်ပြန်ချက်နှင့် ရင်ဆိုင်ကြရဦးမည်ဖြစ်သည် (ဗျာ၊ ၁၃း၁၅)။ ကြောက်မက်ဖွယ်ကောင်းလှသော အခြေအနေများ ရှိလာလိမ့် ဦးမည်။ ဘုရားရှင်သည်မိမိ၏လူတို့ကို အမှန်ကာကွယ်ပေးမည်လား။ ကျွန်ုပ်တို့လုံးဝ ကြောက်ရန်မလိုပါ။ ဧသတာ အချိန်၌မိမိ၏လူတို့ကို ဧကန်အမှန် ကယ်တင်ပေးလိမ့်မည်အမှန်ပင်ဖြစ်သည်။

 သိမ်းယူဖမ်းသွားခံရသူများအား ဟေရှာယသည်ဘုရားရှင်အကြောင်း ကိုဖော်ပြခဲ့ကြောင်း၊ ကျွန်ုပ်တို့ ဖတ်ရပြီဖြစ်သည်။ ဘုရားရှင်ဂရုမစိုက်၊ ပစ်ထား ခြင်းခံရသည်ဟုခံစားနေရသူများကို သင်မည်သို့ရှင်းပြ မည်နည်း။ ယုံကြည်ခြင်း မျက်စိနှင့်မြင်တတ်ပါရန် သင်မည်သို့သင်ကြားပေးမည်နည်း။ ပတ်ဝန်းကျင်ရှိ လူသား မျက်စိနှင့် မကြည့်ပါရန် သင်မည်သို့ရှင်းပြပါမည်နည်း။

သောကြာနေ့ သြဂုတ်လ ၁၉ ရက်

ဆက်လက်လေ့လာရန်။

 ဘုရားရှင်သည်သူ့ကိုတောင်းလျှင် သန့်ရှင်းသောဝိညာဉ်တော်ကို ပေးမည်’ ဟု ဆိုခဲ့ပြီ။ သန့်ရှင်းသောဝိညာဉ်အစစ်အမှန်မဟုတ်ဘဲလမ်းပြပို့ဆောင်ခြင်းကိုဆိုလိုပါသလား။ အချို့သူတို့သည် ဘုရားရှင်၏ နှုတ်ကပတ် တော်ကိုခံယူရမည့်အကြောင်း ကြောက်ရွံ့တတ်ကြသည်။ ဘုရားရှင်ကို သံသယစိတ်မျိုး အမှတ်ယူတတ်ကြသည်။ ဆုတောင်းသောအခါ သွန်သင်တော်မူခြင်းကိုရရှိရန်တောင်းခံကြသော်လည်း နှုတ်တော်ထွက် စကားတော်မှ ကတိသစ္စာပြုထားခြင်းများကို ယုံစားရန်ကိုမူကြောက်ရွံ့နေပြန်သည်။ ခမည်းတော် ဘုရားရှင်၏အထံတော်သို့တိုးဝင်ကြသည်မှာ ကြာညောင်းလှပြီဖြစ်သော် လည်းကောင်း၊ ဝိညာဉ်တော်၏ သွန်သင်မှုကို ခံယူရမည်ဖြစ်ပြီးသော်လည်းကောင်း၊ သင်ယူလိုစိတ်ရှိနေလင့်ပြီးသော်လည်းကောင်း၊ ဘုရားရှင်ကို ကျွန်ုပ်တို့အဘယ် ကြောင့်သံသယစိတ်ရှိနေရပါမည်နည်း။ ကိုယ်တော်၏ကတိတော်ပြည့်စုံမည့် အကြောင်းကို ကျွန်ုပ်တို့အဘယ်ကြောင့်အယုံအကြည်နည်းနေကြသနည်း။ ကိုယ်တော်အပေါ် သံသယစိတ်နှင့် မယုံကြည်ခြင်း စိတ်ထားရမည်မဟုတ်ပါ။

ကိုယ်တော်၏အလိုကိုသိလိုနေသမျှ သင်၏တာဝန်မှာ ကိုယ်တော်ကိုယုံကြည်၍ ပို့ဆောင်တော်မူခြင်းကို ခံယူတတ်ရန်သာရှိသည်။ ကိုယ်တော်၏အလိုတော် ရှိသည့်အတိုင်း ကောင်းချီးကိုခံယူကြရမည်သာဖြစ်သည်။ ကိုယ်တော်၏ သွန်သင်ခြင်းလမ်းကိုမယုံမကြည်ရှိမှုထက် မိမိကိုယ်မိမိမယုံမကြည်ရှိခြင်းက သာ၍များနေ လိမ့်မည်။ သို့သော် ဆုတောင်းခြင်းကိုမူပြုတတ်ကြ၏။ ကိုယ်တော်ကို ယုံစားတတ်မြဲဖြစ်သည်။ ဘုရားရှင်၏ သန့်ရှင်းသောဝိညာဉ်တော်ပို့ဆောင်ခြင်းကို သင်သည်အဖြေရှာရန် ကိုယ်တော်၏ပြင်ဆင်တော်မူခြင်းနှင့် အကြံတော်ကို မှန်ကန်စွာစိစစ်သွားရမည်။’’

 ‘‘ပတ်ဝန်းကျင်၏ဆန့်ကျင်မှုနှင့်သံသယရှုပ်ထွေးခြင်းများသည် ယုံကြည်ခြင်းကိုတိုးပွားစေပါသည်။ အတွေ့အကြုံကြောင့်ရင်ဆိုင်ရေသာစုံစမ်းခြင်းများသည် ကျောက်မျက်ရတနာများထက်ပို၍ တန်ဖိုးကြီးမားလာသည်။’’

 ---ဝ---